Tina Nedergaard (V), 2003-02-18:
Lovforslaget er først og fremmest en implementeringslov til at sikre indførelsen af EF-direktivet, det såkaldte 99-review.
Lovforslaget lægger op til, at IT- og Telestyrelsen med udgangspunkt i markedsanalyse kan træffe afgørelse om, hvorvidt en aktør med særlig stærk markedsposition skal pålægges særlige forpligtelser for i videst muligt omfang at gøre markederne tilgængelige også for mindre dominerende aktører.
Dette princip vil også blive overført på visse områder af forbrugerområdet.
I Venstre støtter vi implementeringen af EF-direktivpakken i anerkendelse af, at både telemarkederne og teleselskaberne er grænseoverskridende, og at der er behov for en vis standardisering af it- og telereguleringen i Europa.
Efterhånden som markederne udvikler sig, vil det være naturligt, at en almindelig konkurrenceregulering overføres til telesektoren og på sigt overflødiggør væsentlige dele af sektorreguleringen.
Jeg har noteret mig med interesse, at it-kommissær Liikanen og konkurrencekommissær Monti har påpeget, at de finder det hensigtsmæssigt, at landene liberaliserer yderligere på teleområdet for bl.a. at styrke udviklingen i sektoren med henblik på at skaffe forbrugerne de bedst mulige betingelser, ydelser og tilbud.
Forligspartierne bag principaftalen om sigtelinjer for telepolitiken fra september 1999 er da også enige om, at en sektors specifikke regulering vil afvikles i takt med, at den bliver overflødiggjort af telemarkedets normalisering.
Vi vil løbende skulle tage stilling til, hvorvidt et marked er klar til liberalisering.
Dette kan jo måles på en række måder, men det er for Venstre et klart signal om, at et marked er klar, når også de små udbydere på et marked tilslutter sig dette synspunkt.
I øjeblikket står vi over for at skulle vurdere reguleringen af slutbrugerpriserne. For at undersøge konkurrencen nærmere har ministeren for videnskab, teknologi og udvikling bedt IT- og Telestyrelsen foretage en undersøgelse, hvis resultater skulle være til Folketingets rådighed i løbet af foråret.
Venstre vil i det omfang, det kan konkluderes, at markedet er klar til liberalisering, entydigt arbejde for det; nøjagtig som vi har gjort det med udlandstaksterne.
I mange år har telesektoren været i kraftig vækst såvel i omsætning som i antal ansatte.
Den udvikling ser nu ud til at være vendt.
Det forekommer meget naturligt, at også virksomhederne i telesektoren kan opnå rationaliseringseffekter, men alene de største selskaber i 2002 skilte sig af med godt 2.000 medarbejdere.
Jeg forstår derfor godt den bekymring, der også er i fagbevægelsen i forhold til arbejdspladserne og fastholdelse af arbejdspladserne.
For Venstre vil det være absurd, hvis politisk regulering i sig selv forhindrer en sektor i vækst og i sig selv forhindrer skabelsen af nye arbejdspladser.
Kun gennem reel konkurrence kan vi sikre, at forbrugerne også gives en ordentlig service, sikkerhed osv. Jeg mener, det er overordentligt vigtigt, at forligspartierne fastholder det udgangspunkt og kombinerer det med de styrkede værktøjer, som dette lovforslag giver mulighed for, så vi også sikrer, at mindre udbydere har adgang til og mulighed for også at operere med fortjeneste på disse markeder.
I Venstre afventer vi de kommende analyser af konkurrencen på delområderne og ser frem til drøftelserne i forligskredsen og endvidere udviklingen i og på telemarkedet.
Venstre støtter lovforslaget.